A Rita hurrikán ötös erősségű trópusi ciklon volt a Bahama-szigetek, a Mexikói-öböl és az Amerikai Egyesült Államok térségében 2005 szeptemberében. Része volt a hiperaktív és katasztrofális 2005-ös Atlanti-hurrikánszezonnak, ahol ez volt a harmadik ötös erősségű ciklon. A Mexikói-öböl meleg vízfelszíne miatt (32°C) és az előrejelzések alapján félő volt, hogy pusztítás tekintetében a nem sokkal korábban Mississippiben partot ért Katrina nyomába fog érni, amely Mississippi teljes partszakaszát és a szomszédos Louisianához tartozó New Orleanst is letarolta.